CELEX: 52009XG1212(03)
Language: ro
Date: 2009-12-01 00:00:00
Title: Concluziile Consiliului din 1 decembrie 2009 privind asistența medicală sigură și eficientă prin intermediul e-sănătății

12.12.2009   
            
            
               RO
            
            
               Jurnalul Oficial al Uniunii Europene
            
            
               C 302/12
            
         Concluziile Consiliului din 1 decembrie 2009 privind asistența medicală sigură și eficientă prin intermediul e-sănătății
   2009/C 302/06
   CONSILIUL UNIUNII EUROPENE
   
               1.
            
            
               REAMINTEȘTE că, în temeiul articolului 152 din tratat, se asigură un nivel ridicat de protecție a sănătății umane în definirea și punerea în aplicare a tuturor politicilor și acțiunilor Comunității, iar Comunitatea încurajează cooperarea între statele membre în domeniile menționate în acest articol și, după caz, le sprijină acțiunile. Orice acțiune întreprinsă la nivel comunitar respectă pe deplin responsabilitatea statelor membre de a organiza și de a furniza asistența medicală.
            
         
               2.
            
            
               REAMINTEȘTE că unul dintre obiectivele strategiei comunitare în materie de sănătate (2008-2013) (1) este de a promova sistemele de sănătate dinamice și noile tehnologii, recunoscând că noile tehnologii pot îmbunătăți prevenirea bolilor, diagnosticarea și tratamentul, pot facilita siguranța pacienților și îmbunătăți coordonarea sistemelor de sănătate, utilizarea resurselor și durabilitatea.
            
         
               3.
            
            
               REAMINTEȘTE că reprezentanții statelor membre ale Uniunii Europene au emis o declarație (20 februarie 2009) cu ocazia Conferinței ministeriale privind e-sănătatea care a avut loc la Praga în 2009 (2), în care au recunoscut avantajele e-sănătății pentru un sector sanitar mai sigur și mai eficient, au solicitat întreprinderea de acțiuni pentru constituirea unui spațiu al e-sănătății pentru cetățenii europeni și au inițiat un proces pentru o acțiune și o guvernanță coordonate în domeniul e-sănătății.
            
         
               4.
            
            
               REAMINTEȘTE inițiativele Uniunii Europene relevante pentru e-sănătate, printre care se numără:
               
                           (a)
                        
                        
                           e-sănătatea – ameliorarea serviciilor de asistență medicală pentru cetățenii europeni: plan de acțiune pentru un spațiu european al e-sănătății (3);
                        
                     
                           (b)
                        
                        
                           Concluziile Consiliului privind e-sănătatea (4) din 27 mai 2004;
                        
                     
                           (c)
                        
                        
                           Comunicarea Comisiei privind o inițiativă privind piețele-pilot pentru Europa (5), un accent deosebit fiind pus pe necesitatea de a se elimina barierele reprezentate de fragmentarea pieței și de lipsa de interoperabilitate a sistemelor de e-sănătate în scopul accelerării dezvoltării pieței;
                        
                     
                           (d)
                        
                        
                           Recomandarea Comisiei privind interoperabilitatea transfrontalieră a sistemelor de evidență electronică a datelor medicale (6);
                        
                     
                           (e)
                        
                        
                           Comunicarea Comisiei privind telemedicina și beneficiile sale pentru pacienți, pentru sistemele de sănătate și pentru societate (7).
                        
                     
         
               5.
            
            
               SALUTĂ recenta colaborare dintre o serie de state membre:
               
                           (a)
                        
                        
                           în cadrul proiectului-pilot la scară largă epSOS (8), prin care se urmărește să se dezvolte interoperabilitatea transfrontalieră a sintezelor dosarelor medicale electronice și a rețetelor electronice, și în cadrul rețelei tematice Calliope (9), prin care se urmărește elaborarea unei foi de parcurs pentru interoperabilitatea serviciilor de e-sănătate în Europa și crearea consensului necesar punerii sale în aplicare;
                        
                     
                           (b)
                        
                        
                           în cadrul cooperării actuale în domeniul standardizării e-sănătății, ca răspuns la Mandatul 403 al Comisiei Europene pentru e-sănătate (10).
                        
                     
         
               6.
            
            
               SALUTĂ Raportul președinției suedeze privind e-sănătatea pentru o Europă mai sănătoasă (11), prezentat cu ocazia reuniunii informale a miniștrilor sănătății la Jönköping în perioada 6-7 iulie 2009, care oferă un exemplu de realizare a obiectivelor în domeniul politicii privind sănătatea prin intermediul investițiilor în e-sănătate.
            
         
               7.
            
            
               RECUNOAȘTE importanța e-sănătății ca instrument de îmbunătățire a calității și a siguranței pacienților, de modernizare a sistemelor naționale de asistență medicală, de creștere a eficacității, a accesibilității și a adaptabilității acestora pentru a satisface nevoile individuale ale pacienților și ale specialiștilor din domeniul sanitar și pentru a face față dificultăților legate de îmbătrânirea populației.
            
         
               8.
            
            
               RECUNOAȘTE necesitatea unui impuls politic sporit și a integrării e-sănătății în politica în domeniul sanitar în scopul dezvoltării serviciilor de e-sănătate pe baza necesităților în materie de sănătate publică.
            
         
               9.
            
            
               SOLICITĂ statelor membre să conceapă și să pună în aplicare inițiative menite să permită desfășurarea și utilizarea serviciilor de e-sănătate, și în special:
               
                           1.
                        
                        
                           să se angajeze din punct de vedere politic și strategic în sprijinul e-sănătății, care reprezintă unul dintre principalele instrumente de sporire a calității, a siguranței asistenței de sănătate și a accesului la aceasta:
                           
                                       (a)
                                    
                                    
                                       să plaseze e-sănătatea în contextul programelor de reformă în domeniul asistenței medicale și să ia în considerare crearea unor mecanisme de stimulare financiară a desfășurării acestor servicii;
                                    
                                 
                                       (b)
                                    
                                    
                                       să elimine, într-un mod coordonat, barierele din calea desfășurării serviciilor de e-sănătate;
                                    
                                 
                     
                           2.
                        
                        
                           să consolideze încrederea cetățenilor în serviciile de e-sănătate și să încurajeze acceptarea acestora:
                           
                                       (a)
                                    
                                    
                                       prin asigurarea celor mai înalte standarde de siguranță a pacienților, a protecției datelor și a vieții private;
                                    
                                 
                                       (b)
                                    
                                    
                                       prin încurajarea sensibilizării, a încrederii și a acceptării de către autoritățile și specialiștii din domeniul sanitar, de către pacienți și rudele acestora;
                                    
                                 
                                       (c)
                                    
                                    
                                       prin asigurarea, atât pentru pacienți, cât și pentru specialiștii din domeniul sanitar, a unor acțiuni adecvate de formare și de evaluare a necesităților;
                                    
                                 
                     
                           3.
                        
                        
                           să ofere claritate juridică și să asigure protecția datelor medicale:
                           
                                       (a)
                                    
                                    
                                       prin examinarea dispozițiilor actuale privind acordarea licențelor, acreditarea și reglementarea serviciilor de e-sănătate și oferirea de sugestii de îmbunătățire;
                                    
                                 
                                       (b)
                                    
                                    
                                       prin examinarea practicilor curente pentru identificarea și autentificarea personalului specialist din domeniul sanitar care accesează și utilizează date medicale personale;
                                    
                                 
                                       (c)
                                    
                                    
                                       prin soluționarea constrângerilor de natură juridică în vederea unui schimb sigur al datelor medicale dincolo de frontierele naționale, respectându-se necesitatea de protecție a datelor medicale și a integrității personale a pacienților, și deci a drepturilor pacienților de a-și acorda consimțământul pentru utilizarea datelor lor medicale;
                                    
                                 
                     
                           4.
                        
                        
                           să soluționeze problemele tehnice și să faciliteze dezvoltarea pieței:
                           
                                       (a)
                                    
                                    
                                       prin asigurarea faptului că strategiile naționale, regionale și locale și planurile de investiții în domeniul sanitar țin seama de obiectivul privind interoperabilitatea serviciilor de e-sănătate dincolo de frontierele organizaționale și naționale;
                                    
                                 
                                       (b)
                                    
                                    
                                       prin asigurarea adoptării și a punerii în aplicare a unei terminologii și a unor standarde tehnice medicale comune, în special pentru datele medicale care fac obiectul schimbului între statele membre;
                                    
                                 
                                       (c)
                                    
                                    
                                       prin utilizarea achizițiilor publice, cu respectarea deplină a legislației existente, pentru a sprijini desfășurarea serviciilor interoperabile de e-sănătate.
                                    
                                 
                     
         
               10.
            
            
               SOLICITĂ Comisiei:
               
                           1.
                        
                        
                           să actualizeze Planul european de acțiune privind e-sănătatea;
                        
                     
                           2.
                        
                        
                           să elaboreze un raport privind dezvoltarea politicilor și acțiunilor actuale ale UE referitoare la gestionarea identificării electronice în domeniile conexe, pentru a se profita de posibile sinergii;
                        
                     
                           3.
                        
                        
                           să organizeze o evaluare, la intervale corespunzătoare, a beneficiilor pentru sănătate și a rentabilității utilizării diferitelor servicii de e-sănătate, pe baza cunoștințelor acumulate la nivel național și european.
                        
                     
         
               11.
            
            
               SOLICITĂ statelor membre și Comisiei:
               
                           1.
                        
                        
                           să dezvolte, prin intermediul celui mai eficient și adecvat mecanism la nivel înalt al statelor membre și pe baza elanului politic generat de actualele reuniuni informale ale secretarilor de stat și ale demnitarilor cu funcții echivalente, guvernanța, coordonarea și consolidarea activităților în curs din domeniul e-sănătății, în legătură cu Comisia Europeană, să înregistreze progrese în ceea ce privește desfășurarea serviciilor de e-sănătate și utilizarea efectivă a serviciilor interoperabile de e-sănătate în cadrul sistemelor naționale de asistență medicală și între acestea;
                        
                     
                           2.
                        
                        
                           să asigure că printre principalele obiective ale acestui mecanism se numără:
                           
                                       (a)
                                    
                                    
                                       reunirea și coordonarea grupurilor, proiectelor și instituțiilor de la nivelul UE;
                                    
                                 
                                       (b)
                                    
                                    
                                       promovarea alinierii e-sănătății la strategiile și necesitățile în materie de sănătate la nivel național și european prin implicarea directă a autorităților naționale din domeniul sanitar;
                                    
                                 
                                       (c)
                                    
                                    
                                       diseminarea dovezilor științifice privind rentabilitatea și avantajele socioeconomice ale serviciilor de e-sănătate, pe baza cercetării desfășurate la nivel național și comunitar;
                                    
                                 
                                       (d)
                                    
                                    
                                       întocmirea de rapoarte periodice privind activitățile sale pentru reuniunile relevante ale Consiliului;
                                    
                                 
                     
                           3.
                        
                        
                           să aplice acest mecanism mai ales în următoarele domenii:
                           
                                       (a)
                                    
                                    
                                       colaborarea pentru soluționarea chestiunilor și problemelor comune privind promovarea serviciilor de e-sănătate pentru realizarea obiectivelor în domeniul sanitar;
                                    
                                 
                                       (b)
                                    
                                    
                                       sprijinirea statelor membre prin elaborarea unei foi de parcurs care să includă asistența în procesul decizional și orientări pentru desfășurarea, acceptarea și utilizarea serviciilor de e-sănătate;
                                    
                                 
                                       (c)
                                    
                                    
                                       colaborarea cu părțile interesate, în special cu pacienții și specialiștii din domeniul sanitar, pentru a asigura faptul că instrumentele și serviciile de e-sănătate reflectă în mod corespunzător necesitățile clinice și obiectivele globale ale sistemului sanitar.
                                    
                                 
                     
         
      (1)  Cartea albă – Împreună pentru sănătate: o abordare strategică pentru UE 2008-2013 [COM(2007) 630].
   
      (2)  http://www.ehealth2009.cz/Pages/108-Prague-Declaration.html
   
      (3)  COM(2004) 356.
   
      (4)  9628/04.
   
      (5)  COM(2007) 860.
   
      (6)  COM(2008) 3282.
   
      (7)  COM(2008) 689.
   
      (8)  Servicii deschise inteligente pentru pacienții europeni – cu cofinanțare din partea CE, prin intermediul Programului pentru competitivitate și inovare, Programul de sprijin pentru politica în domeniul TIC: www.epsos.eu
   
      (9)  Solicitare de interoperabilitate, cu finanțare din partea CE, prin intermediului Programului pentru competitivitate și inovare, Programul de sprijin pentru politica în domeniul TIC: www.calliope-network.eu
   
      (10)  Mandatul privind standardele de interoperabilitate în domeniul e-sănătății (M/403): http://www.ehealth-interop.nen.nl
   
      (11)  e-sănătatea pentru o Europă mai sănătoasă – ocazii pentru o mai bună utilizare a resurselor în materie de asistență medicală http://www.se2009.eu